**Ανακοινώσεις**

**Εξετάσεις πιστοποίησης Β1 επιπέδου Τ.Π.Ε.**

Δημοσιεύθηκε : 16 Φεβρουαρίου 2022

**Εντός του Μαρτίου 2022** προγραμματίζεται να ξεκινήσει η **2η περίοδος εξετάσεων πιστοποίησης Β1 επιπέδου ΤΠΕ** ενώ αντίστοιχα για τις **αρχές του ίδιου μήνα προγραμματίζονται οι αιτήσεις συμμετοχής των ενδιαφερομένων εκπαιδευτικών**.

Οι εξετάσεις λαμβάνουν χώρα **σε Κέντρα Πιστοποίησης (ΚΕ.ΠΙΣ.) σε όλη την Ελλάδα**, τα οποία είναι κατάλληλα εξοπλισμένα εργαστήρια Ανωτάτων Εκπαιδευτικών Ιδρυμάτων (ΑΕΙ).

**Δικαίωμα συμμετοχής**στις δοκιμασίες πιστοποίησης έχουν**οι εκπαιδευτικοί που παρακολούθησαν και ολοκλήρωσαν επιτυχώς** **προγράμματα επιμόρφωσης Β1 επιπέδου Τ.Π.Ε.**, τα οποία υλοποιήθηκαν στα Κέντρα Στήριξης Επιμόρφωσης (Κ.Σ.Ε.) από τον Μάιο 2017 έως τον Ιούλιο 2019 και δεν έχουν ήδη πιστοποιηθεί για τις αντίστοιχες γνώσεις και ικανότητες.

Επιπρόσθετα, στις δοκιμασίες πιστοποίησης Β1 επιπέδου Τ.Π.Ε. **μπορούν επίσης να λάβουν μέρος** **εκπαιδευτικοί που παρακολούθησαν και ολοκλήρωσαν επιτυχώς** **προγράμματα επιμόρφωσης Β’ επιπέδου Τ.Π.Ε.**, τα οποία υλοποιήθηκαν στα Κ.Σ.Ε. από το 2008 έως το 2015 και οι οποίοι δεν έχουν ήδη πιστοποιηθεί για τις αντίστοιχες γνώσεις και ικανότητες.

Στις εξετάσεις έχουν τη δυνατότητα να συμμετάσχουν και όσοι από τους παραπάνω εκπαιδευτικούς δεν διεξήλθαν επιτυχώς προηγούμενες εξετάσεις πιστοποίησης Β1 ή Β’ επιπέδου  Τ.Π.Ε.

Οι **ψηφιακές εξετάσεις -** **δοκιμασίες  πιστοποίησης** βασίζονται στο περιεχόμενο της επιμόρφωσης Β1 επιπέδου Τ.Π.Ε. (ανά συστάδα κλάδων εκπαιδευτικών) και στοχεύουν στην διαπίστωση των γνώσεων και ικανοτήτων που απέκτησαν οι εκπαιδευτικοί στο πλαίσιο της αντίστοιχης επιμόρφωσης. Σε κάθε υποψήφιο εκπαιδευτικό δίνεται ένα τεστ με ορισμένο αριθμό ερωτήσεων αυτόματης διόρθωσης (ερωτήσεις πολλαπλής επιλογής, ερωτήσεις σωστού/ λάθους, ερωτήσεις αντιστοίχισης, ερωτήσεις συμπλήρωσης κενών κλπ.), τις οποίες καλείται να απαντήσει ηλεκτρονικά, μέσω ειδικής εφαρμογής πιστοποίησης.

**Δείγματα ερωτήσεων ανά συστάδα**, δημοσιεύονται στην Πύλη ενημέρωσης της Πράξης ([https://e-pimorfosi.cti.gr](https://e-pimorfosi.cti.gr/)) και συγκεκριμένα [**εδώ**](https://e-pimorfosi.cti.gr/component/phocadownload/category/112-yliko-pistopoihsis-b1).

Υπενθυμίζεται επίσης στους εκπαιδευτικούς που επιθυμούν να προετοιμαστούν για τις επικείμενες εξετάσεις πιστοποίησης Β1 επιπέδου Τ.Π.Ε. ότι το επιμορφωτικό υλικό είναι διαθέσιμο μέσω της πλατφόρμας ηλεκτρονικής μάθησης (moodle) της πράξης, με τη μορφή «μαθήματος» (course) ανά συστάδα, όπως χρησιμοποιήθηκε στην επιμόρφωση, στην ηλεκτρονική διεύθυνση <https://e-pimorfosi.cti.gr/moodle-b1> με χρήση των κωδικών που ήδη έχουν. Οι εκπαιδευτικοί που έχουν παρακολουθήσει προγράμματα επιμόρφωσης Β’ επιπέδου Τ.Π.Ε. (πριν το 2017) και δεν έχουν πρόσβαση στην παραπάνω πλατφόρμα, παρακαλούνται να στείλουν σχετικό μήνυμα στο Help Desk της Πράξης προκειμένου να τους δοθεί η απαραίτητη πρόσβαση στο επιμορφωτικό υλικό Β1 επιπέδου Τ.Π.Ε.

Για άμεση και έγκαιρη ενημέρωση σχετικά με τα παραπάνω, οι ενδιαφερόμενοι μπορούν να επισκέπτονται την Πύλη Ενημέρωσης της Πράξης «ΕΠΙΜΟΡΦΩΣΗ ΕΚΠΑΙΔΕΥΤΙΚΩΝ ΓΙΑ ΤΗΝ ΑΞΙΟΠΟΙΗΣΗ ΚΑΙ ΕΦΑΡΜΟΓΗ ΤΩΝ ΨΗΦΙΑΚΩΝ ΤΕΧΝΟΛΟΓΙΩΝ ΣΤΗ ΔΙΔΑΚΤΙΚΗ ΠΡΑΞΗ (ΕΠΙΜΟΡΦΩΣΗ Β’ ΕΠΙΠΕΔΟΥ Τ.Π.Ε.)», του Επιχειρησιακού Προγράμματος «Ανάπτυξη Ανθρώπινου Δυναμικού – Εκπαίδευση και Δια Βίου Μάθηση», ΕΣΠΑ 2014-2020, στην ηλεκτρονική διεύθυνση

<https://e-pimorfosi.cti.gr>

όπου δημοσιεύονται ανακοινώσεις, διατίθεται πληροφοριακό υλικό και δίνεται η δυνατότητα ηλεκτρονικής υποβολής ερωτημάτων στην υπηρεσία υποστήριξης Help Desk της Πράξης.